***ΕΙΔΙΚΟΤΗΤΑ ΣΥΜΒΟΥΛΕΥΤΙΚΗΣ ΚΑΙ ΕΠΑΓΓΕΛΜΑΤΙΚΗΣ ΑΓΩΓΗΣ (Σ.Ε.Α)***

Αγαπητοί γονείς και κηδεμόνες,

 Σας πληροφορούμε ότι στο σχολείο μας οι Καθηγήτριες Συμβουλευτικής και Επαγγελματικής Αγωγής **(**Σ.Ε.Α**)** είναι οι Δένα Λοΐζου και Αθανασία Κουπάτου. Η συγκεκριμένη Ειδικότητα Καθηγητών μέσα από το όλο έργο της ασκεί τη Συμβουλευτική Διεργασία που υλοποιείται **σταδιακά με τη συλλειτουργία πολλών παραγόντων** και βοηθάει τους/τις μαθητές/μαθήτριες στην απόκτηση γνώσεων, δεξιοτήτων και στάσεων που απαιτούνται, ώστε να γίνουν οι ίδιοι/ες ικανότεροι/ες στη διαχείριση, τόσο θεμάτων της προσωπικής τους κατάστασης – ανάπτυξης καθώς και θεμάτων της μαθησιακής – επαγγελματικής τους ανάπτυξης. Πραγματοποιείται μέσα από τους πιο κάτω παράλληλους και αλληλένδετους ρόλους:

**1**. Ο/Η Καθηγητής/τρια Σ.Ε.Α. βοηθά τους/τις μαθητές/μαθήτριες στην αντιμετώπιση πιθανών προσωπικών **(**οικογενειακών, οικονομικών, συναισθηματικών και κοινωνικών**)** δυσκολιών και προβλημάτων με σκοπό την απρόσκοπτη παρακολούθηση των μαθημάτων τους. Για τη διαχείριση των πιο πάνω προβλημάτων / δυσκολιών και με σκοπό τη Συμβουλευτική Παρέμβαση προβαίνει κυρίως σε Ατομικές ή και Ομαδικές συνεντεύξεις με τον/την μαθητή/τρια ή και με τον γονέα/κηδεμόνα του/της και είναι σε στενή συνεργασία τόσο με τη Διεύθυνση του σχολείου, τους άλλους Καθηγητές, τους γονείς/κηδεμόνες όσο και με άλλους εμπλεκόμενους Δημόσιους ή και Ιδιωτικούς Φορείς, **όπως ορίζει ο κατά περίπτωση χειρισμός του θέματος.**

**2.** Ο ρόλος της Επαγγελματικής Αγωγής/Συμβουλευτικής ιδιαίτερα στις μέρες μας, με γνώρισμα την ευμετάβλητη κοινωνικοοικονομική πραγματικότητα και τις ασταθείς προοπτικές επαγγελματικής απασχόλησης, γίνεται ολοένα πιο πολύπλοκος και ακόμη πιο σημαντικός. **Η συνεχής αναγκαιότητα έγκυρης και έγκαιρης Πληροφόρησης στον/στη μαθητή/μαθήτρια και στην οικογένειά του/της μαζί με τη συνεχή άσκηση της Αυτογνωσίας του/της συνιστούν βασικές προϋποθέσεις για τη λήψη της κατάλληλης/ενδεδειγμένης Επαγγελματικής / Εκπαιδευτικής απόφασής του/της.** Ο πιο πάνω ρόλος της Επαγγελματικής Αγωγής/Συμβουλευτικής ολοκληρώνεται σταδιακά ως εξής :

***Γ΄ Γυμνασίου*** ως τάξη έναρξης συνειδητού σοβαρού προβληματισμού και λήψης κατάλληλης/ενδεδειγμένης απόφασης για τον μετέπειτα εκπαιδευτικό – επαγγελματικό δρόμο,

***Α΄* *Λυκείου/ΤΕΣΕΚ*** με βάση την προηγούμενη τάξη, ως τάξη λήψης οριστικότερων αποφάσεων για το μέλλον,

***Β΄ τάξη Λυκείου/ΤΕΣΕΚ*** ως τάξη ωριμότητας και επαναβεβαίωσης των αρχικών στόχων και ***Γ΄ Λυκείου/ΤΕΣΕΚ*** ως τάξη των οριστικών πλέον αποφάσεων με τη δήλωση της τελικής εκπαιδευτικής επιλογής, η οποία στηρίζεται τόσο στις προηγούμενες σταδιακές επιλογές όσο και στα μαθησιακά, συναισθηματικά και κοινωνικά χαρακτηριστικά της προσωπικότητας του/της μαθητή/τριας που λήφθηκαν υπόψη και σε όλα τα προηγούμενα στάδια.

Η διαχείριση των πιο πάνω θεμάτων **(**προσωπικών και επαγγελματικών/εκπαιδευτικών**)** από τον/την/τους Καθηγητή/τρια/ές Σ.Ε.Α. γίνεται σε κλίμα απόλυτης εχεμύθειας, αποδοχής και εμπιστευτικότητας με στόχο την ενδεδειγμένη, μέσα πάντοτε από συμπροβληματισμό με τον/τη μαθητή/μαθήτρια και τον γονέα/κηδεμόνα, αντιμετώπιση του όποιου θέματος/προβλήματος. **Η συνεργασία συνεπώς των γονιών/κηδεμόνων είναι όχι μόνο χρήσιμη αλλά και απαραίτητη.**

Για να αποφευχθεί οποιαδήποτε ταλαιπωρία προτρέπονται οι γονείς/ κηδεμόνες να τηλεφωνούν προηγουμένως για διευθέτηση ώρας επίσκεψης στο τηλέφωνο:

**22525810 Δένα Λοΐζου, Δευτέρα- Παρασκευή και είναι υπεύθυνη για τα Τμήματα: Α1,Α2,Α4,Α6,Α7,Β1,Β3,Β4,Β5,Β6,Β7,Β8, Γ1,Γ2,Γ3,Γ4,Γ5,Γ6,Γ7.**

**22540094 Αθανασία Κουπάτου κάθε Τετάρτη και είναι υπεύθυνη για τα Τμήματα: Α3, Α5, Β2.**

16/09/2025 ΑΠΟ ΤΗ ΔΙΕΥΘΥΝΣΗ